บลจ.ยูโอบีมองจังหวะลงทุนหุ้นสหรัฐ
บลจ.ยูโอบี มองครึ่งปีหลังเศรษฐกิจสหรัฐเติบโตแกร่ง จังหวะซื้อหุ้น ส่งกองทุนใหม่ขาย เป้ากำไร 7% ภายในเวลา 1 ปี
12 ก.ค. 2554

บลจ.ยูโอบี มองครึ่งปีหลังเศรษฐกิจสหรัฐเติบโตแกร่ง จังหวะซื้อหุ้น ส่งกองทุนใหม่ขาย เป้ากำไร 7% ภายในเวลา 1 ปี
นายวนา พูลผล ประธานเจ้าหน้าที่บริหาร บริษัทหลักทรัพย์ (บลจ.) ยูโอบี (ไทย) กล่าวว่า ขณะนี้น่าจะเป็นโอกาสเข้าลงทุนในตลาดหุ้นสหรัฐ เนื่องจากมองว่าเศรษฐกิจสหรัฐมีแนวโน้มเติบโตอย่างแข็งแกร่งมากขึ้นในช่วงครึ่งปีหลังของปี 2554 โดยตัวเลขคาดการณ์เศรษฐกิจสหรัฐจะเติบโตในปีนี้ 2.7% และในปี 2555 ขยายตัว 3.1% 
นอกจากนี้ตัวเลขการจ้างงานเพิ่มขึ้น ค่าเงินที่ยังอ่อนค่าสนับสนุนธุรกิจภาคการส่งออก การฟื้นตัวของภาคการผลิตรถยนต์หลังจากการชะงักของวงจรการผลิต สืบเนื่องจากเหตุการณ์แผ่นดินไหวในญี่ปุ่นเป็นสัญญาณว่าการอ่อนตัวของภาคการผลิตกำลังจะสิ้นสุดลง 
นายวนา กล่าวว่า ผลจากปัจจัยดังกล่าวทำให้เงินลงทุนไหลเข้าตลาดหุ้นสหรัฐเพิ่มขึ้นต่อเนื่องและอัตราดอกเบี้ยในประเทศซึ่งอยู่ในระดับต่ำตามนโยบายของเฟด ทำให้ส่วนต่างของผลประกอบการของหุ้นและผลตอบแทนของพันธบัตรกว้างขึ้น ช่วยให้ค่าชดเชยความเสี่ยงของหุ้นเพียงพอและน่าสนใจในการลงทุนยิ่งขึ้น โดยมูลค่าปัจจุบันของดัชนี S&amp;P 500 อยู่ในระดับที่น่าสนใจลงทุน ณ วันที่ 5 ก.ค.2554 ดัชนีอยู่ที่ 1337.88 จุด ณ วันที่ 5 ก.ค. 54 เมื่อเทียบกับเมื่อช่วงก่อนเกิดวิกฤตการณ์ที่อยู่ในระดับ 1500 จุด 
นายวนา กล่าวว่า บลจ.ยูโอบีได้ออกกองทุนเปิด ยูโอบี ซุปเปอร์ สไตรค์ ยูเอส (UOBSSUS) ตั้งเป้าผลตอบแทนที่ 7% ภายในระยะเวลา 1 ปี เปิดขายครั้งแรกและครั้งเดียวตั้งแต่วันที่ 12–19 ก.ค.2554 ลงทุนขั้นต่ำ 10,000 บาทและสามารถปิดกองทุนได้ก่อนกำหนดหากถึงเป้าหมายที่ตั้งไว้ โดยกองทุนจะเน้นลงทุนในหน่วยลงทุนองกองทุน SPDR S&amp;P 500 ETF (ไม่ต่ำกว่า 80% ของ NAV) ซึ่งเป็น ETF จดทะเบียนซื้อขายในตลาดหลักทรัพย์ของประเทศสหรัฐ